Hotel Ucliva, auter ch'ils auters

Il curaschi ha valì la paina.. Avant otg onns è vegnida dada l'emprima badigliada per I'hotel alternativ a Vuorz en Surselva. Giuvens e curaschus èn stads ils iniziants, sceptic ina gronda part da la populaziun da la regiun. Rita Uffer ha fatg ina visita a I'hotel Ucliva e discurrì cun ils manaders. 

Enstagl da la spizza da benzin m'è vegnida encunter ina bun'odur da laina. E là nua ch'ils autos parcheschan avant hotels tradiziunals datti avant l'hotel Ucliva 100 m3 laina bain emplunada. Cun quella laina e cun 96 m2 collecturs da sulegl vegn l'entir hotel inclusiv la dependance stgaudà. Quai è be ina da las chaussas che differenziescha l'hotel alternativ Ucliva da l'hotellaria tradiziunala. E quella laina vegn fatga en lavur cumina tranter il persunal da l'hotel e giasts ch'èn pronts da collavurar. Durant duas emnas ad onn han persunas interessadas la pussaivladad da lavurar cun resgia e sigir en il guaud e vi da la tagliola e quels che fan quai durant tschintg uras al di, pon abitar e mangiar gratuitamain a l'hotel Ucliva. Las emnas da «taglialaina» hajan success, m'ha fatg a savair Dorothe Danuser, che maina ensemen cun Fritz Riesen I'Ucliva davent da l'onn 1989. EIs vegnan tuts dus na da l'hotellaria tradiziunala, Dorothe Danuser, ch'è responsabla per il tegnairchasa e per l'administraziun, e Fritz Riesen, che cumonda en sala e cuschina e ch'è er il responsabel per las cumpras.
L'hotellaria als haja adina fascinà m'han eIs sincerà, e I'idea da l'Ucliva als haja propi tschiffà.

Midada da sistem da lavur
L'antecessur dad eIs dus ha manà I'hotel davent da I'avertura fin il 1989 cun in sistem da rotaziun per las lavurs en chasa. In di er'ins en cuschina, il proxim en il service da sala e restaurant, cuntinuava lura cun I'etascha ed uschia vinavant. Mintgin e mintgina fascheva tut las Iavurs che sa dattan en ina tala chasa. Tenor ella na saja quai però betg sa cumprovà; manegia Dorothe Danuser. I saja il privel u la tendenza che tscherts na laschian betg enavos la saira il plaz da lavur sco quai ch'ins giavischass d'al surpigliar. Medemamain hajan indegns ed indigenas dapli pussaivladads da surpigliar lavurs en chasa, sch'il temp da lavur e la lavur saja definida per in e mintgina. E tuttina datti er tar il persunal pussaivladads ch'ins n'ha betg en auters hotels. Per exempel pon persunas che vulan passentar lur vacanzas a I'Ucliva lavurar durant tschintg uras al di e pon alura pernottar e mangiar gratuitamain. Las lavurs pon però betg eIs sezs tscherner; quellas vegnan surdadas dals manaders da l'hotel tenor basegn. 

Products indigens
En ils prospects da I'Ucliva vegn propagada ina cuschina natirala. E, sut quel term «Cuschina natirala» chapescha Dorothe Danuser products frestgs e tant sco pussaivel indigens. Durant la stad saja quai pussaivel, betg mo per la charn e per il latg, mabain er per tutta verdura, tuts legums e salatas. Durant il temp d'enviern saja quai però pli difficil. Er il giast da I'Ucliva na sa cuntentia betg pli ozendi mo cun giabus, rischs melnas e rischs cotschnas, uschia ch' eIs sajan er sfurzads en I'Ucliva da cumprar durant I'enviern verdura e legums ordvart la regiun.

Er indigens èn giasts
Adina dapli vegnia l'ustaria er frequentada dals indigens e da las indigenas per festas da famiglia, schebain che tschertins n'hajan betg anc emblidà che l'Ucliva saja stada in'idea da giuvens, alternativs che n'hajan betg vulì promover la vendita da terren per construir chasas da vacanzas.
Sch'ins cumpareglia dentant l'hotel Ucliva cun construcziuns dalla parahotellaria en il Grischun, lura va l'hotel alternativ cun la plima, damai ch'el è occupà en media sur onn per 65% e ch'in tschintgavel dal persunal è indigen.
«Ucliva eine mutige Tat» ha scrit il «Weinländer Tagblatt» per l'avertura avant otg onns. Ed ils otg onns da manaschi han mussà che quest act curaschus ha valì la paina.